钦定古今图书集成/明伦汇编/氏族典/第429卷 > 赵宗万
## 钦定古今图书集成/明伦汇编/氏族典/第429卷 > 赵宗万

按《万姓统谱》：宗万，字仲囦，少知名，钱忠懿王器之入
朝，欲与之俱，以老亲，辞不行。既长，博极书传，负经济
之术，用进士应诏，籍于春官。宗万天资萧散，于世故
淡如也。壮岁筑室于郡之照水坊，左瞰平湖，前挹秦
望，鼓琴读书，怡然自适者三十馀年。大中祥符中，诏
举遗逸，郡守康戬以宗万荐，寻被召，乃曰：“吾老矣，不
足以任事。”因献《跛鳖传》以自见，且请自托于道家者
流。朝廷不夺其志，即其家赐以羽服。后十馀年卒。